Imtella' Awwissu 23, 2021 It-Taliban mhux se jestendi ż-żmien għal wara l-31 ta' Awwissu għall-missjoni ta' evakwazzjoni tan-nies mill-Afghanistan. Iżda waqt il-laqgħa tal-G7 li se ssir għada, ir-Renju Unit mistenni jħeġġeġ lill-President tal-Istati Uniti biex itawwal l-irtirar tat-truppi Amerikani mill-pajjiż. Ġimgħa wara li t-Taliban ħa f'idejh il-kontroll tal-Afghanistan, eluf ta' Afghani għadhom qed jippruvaw jaħarbu mill-pajjiż. Il-militar Ġermaniż qal li membru tal-forzi tas-sigurtà Afghani nqatel minn ġellieda mhux identifikati fl-ajruport ta' Kabul. Il-ġlieda bl-armi seħħet malli l-Istati Uniti qalu li se jkunu qed iżżid l-isforzi biex tevakwa lin-nies. Diversi ajruplani qed jgħinu biex dawk li diġà nħarġu mill-Afghanistan jitwasslu fid-destinazzjonijiet finali tagħhom. Sadattant, is-sistema medika f'Kabul ma jidhirx li kienet affettwata mit-tmexxija tat-Taliban u baqgħet topera b'mod normali. It-tobba u l-infermiera f'Indira Gandhi Institute of Child Health fiċ-ċentru tal-kapitali baqgħu jaħdmu lejl u nhar biex joffru kura u servizzi mediċi lill-pazjenti. Fl-aħħar ġimgħa, f'dan l-isptar li jiflaħ 360 sodda, daħlu mal-1,000 pazjent li mat-300 minnhom baqgħu rikoverati fl-isptar. Uffiċjal tal-isptar qal li r-riżorsi mediċi huma biżżejjed għalkemm kultant ikollhom nuqqas ta' mediċini. Il-Ħadd, it-triq kummerċjali ewlenija tal-kapitali Kabul kienet bieżla bis-swieq u bir-residenti jixtru li lkoll qed jittamaw li tirrenja l-paċi f'pajjiżhom.